**ELŐTERJESZTÉS**

**Körmend Város Önkormányzata Képviselő-testületének 2017. május 24-i ülésére**

**Tárgy:** az EFOP-1.8.2-17 kódszámú „Az alapellátás és népegészségügy rendszerének átfogó fejlesztése - alapellátás fejlesztése” című pályázati felhívással kapcsolatos döntések meghozatala

Tisztelt Képviselő-testület!

Az Emberi Erőforrás Fejlesztési Operatív Program (a továbbiakban EFOP) keretében az Emberi Erőforrások Minisztériuma meghirdette az EFOP-1.8.2-17 kódszámú „Az alapellátás és népegészségügy rendszerének átfogó fejlesztése - alapellátás fejlesztése” című felhívást.

*A pályázat célja:*

A konstrukció legfőbb célkitűzése, hogy **praxisközösségek** jöjjenek létre, melyek területenként jelenthetnek háziorvosi, házi gyermekorvosi és vegyes praxisközösségeket, összekapcsolva a védőnői hálózattal. A praxisközösségek a népegészségügyi, prevenciós feladatokat ellátva csökkenthetik a betegbeáramlást a rendszerbe, valamint növelni tudják a terápiás együttműködés szintjét.

A pályázati felhívás célcsoportja, nem csak a praxisközösségek területi ellátási kötelezettsége alá eső lakosság, hanem a leendő praxisközösségekben dolgozó szakemberek, valamint az együttműködésben résztvevő járóbeteg szakellátó intézetek és szociális ellátók is.

*Támogatást igénylők köre:*

A pályázati felhívásra támogatási kérelmet nyújthatnak be a háziorvosi praxis által ellátott egészségügyi alapellátási feladatért felelős önkormányzat.

Körmend Város Önkormányzata, mint támogatást igénylő és az együttműködő háziorvosok együttműködési megállapodásban kell vállalniuk, hogy praxisközösséget hoznak létre.

A praxisközösség kialakításánál a következő feltételeknek kell megfelelni:

* legalább öt háziorvosi praxis részvétele,
* a praxisközösség által ellátandó lakosság száma minimálisan 6 ezer fő,
* amennyiben az önkormányzat ellátási területén betöltetlen praxis van, akkor az ahhoz tartozó lakosság bevonása a praxisközösségi szolgáltatásokba,
* a praxisközösség által ellátott lakosságnak magába kell foglalnia a gyermek és felnőtt lakosságot is.

*Megpályázható összeg:*

Az igénylehető vissza nem térítendő támogatás összege: minimum 70.000.000 Ft, maximum 150.000.000 Ft.

Praxisközösség ellátási területén élő lakosság száma alapján

* 6.000 – 12.000 fő esetében a projekt elszámolható összköltsége legfeljebb 110.000.000,- Ft lehet.
* 12.000 fő felett a projekt elszámolható összköltsége legfeljebb 150.000.000,- Ft lehet.

A támogatás maximális mértéke az összes elszámolható költség 100 százaléka.

*Megvalósítási és fenntartási időszak:*

A megvalósítás időtartamára minimum 20 hónap, legfeljebb 24 hónap áll rendelkezésre.

A projekt megvalósítás befejezésétől számított 18 hónapig a támogatást igénylő vállalja, hogy a projekt eredményeit fenntartja.

A pályázat benyújtására az első szakaszban 2017. június 02.-ig van lehetőség.

Kérem a tisztelt Képviselő-testületet, hogy az előterjesztésben foglaltakat tárgyalja meg, és járuljon hozzá az EFOP-1.8.2-17 kódszámú pályázati felhívás keretében a körmendi praxisközösség létrehozásához a határozati javaslatban foglaltak szerint.

**HATÁROZATI JAVASLAT**

Körmend Város Önkormányzatának Képviselő-testülete

* pályázatot kíván benyújtani a „Az alapellátás és népegészségügy rendszerének átfogó fejlesztése - alapellátás fejlesztése” című EFOP-1.8.2-17 kódszámú pályázati felhívásra.
* felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: 2017. június 02. - pályázat beadása

Körmend, 2017. május 18.

 **Bebes István
 polgármester**